Preşedintele Klaus Iohannis este interesat de escaladarea conflictelor pentru câştiguri electorale, având un comportament similar cu cel al fostului şef de stat Traian Băsescu, susţine liderul europarlamentarilor PSD, Dan Nica.

FOTO: Guliver / Getty Images

„Încă din seara protestelor, preşedintele Iohannis a lansat o serie de acuzaţii dure la adresa Jandarmeriei, în lipsa oricăror dovezi şi informaţii operative. Acest fapt denotă rea-voinţă şi dorinţa evidentă de a stimula şi mai mult violenţele existente. Ca şi Băsescu, Iohannis nu este interesat de stingerea conflictelor din societatea românească ci, dimpotrivă, de escaladarea lor pentru câştiguri electorale. Toate acestea în tandem cu un aparat de propagandă agresiv, finanţat din surse obscure. Cred că s-au depăşit nişte limite democratice în acest război politic şi consider necesară înfiinţarea unei comisii parlamentare de anchetă, care să aducă lumină pe scena publică”, a afirmat Dan Nica, potrivit unui comunicat de presă al PSD.